Document ID: 32007D0567

ODLOČBA KOMISIJE
z dne 7. avgusta 2007
o finančnem prispevku Skupnosti za izdatke držav članic pri izvajanju sistemov spremljanja in nadzora, ki se uporabljajo v skupni ribiški politiki za leto 2007
(notificirano pod dokumentarno številko C(2007) 3747)
(2007/567/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 861/2006 z dne 22. maja 2006 o vzpostavitvi finančnih ukrepov Skupnosti za izvajanje skupne ribiške politike in na področju pomorskega prava (1) ter zlasti člena 21 Uredbe,
ob upoštevanju naslednjega:
(1)
Države članice so poslale Komisiji program o nadzoru ribištva za leto 2007 skupaj z zahtevki za finančni prispevek Skupnosti za izdatke, povezane z izvedbo projektov iz takega programa.
(2)
Zahtevki za ukrepe, navedene v členu 8(a) Uredbe (ES) št. 861/2006, so lahko upravičeni do financiranja Skupnosti.
(3)
Zahtevki za financiranje Skupnosti morajo biti skladni z Uredbo Komisije (ES) št. 391/2007 z dne 11. aprila 2007 o določitvi podrobnih pravil za izvajanje Uredbe (ES) št. 861/2006 glede izdatkov držav članic za izvajanje sistemov spremljanja in nadzora, ki se uporabljajo v skupni ribiški politiki (2).
(4)
Primerno je določiti najvišje zneske in stopnjo finančnega prispevka Skupnosti v skladu s členom 15 Uredbe (ES) št. 861/2006 ter pogoje za njegovo odobritev.
(5)
Za upravičenost do prispevka Skupnosti morajo avtomatske naprave za določanje položaja izpolnjevati zahteve iz Uredbe Komisije (ES) št. 2244/2003 z dne 18. decembra 2003 o podrobnih pravilih v zvezi s satelitskimi sistemi za spremljanje plovil (3).
(6)
Znesek finančnega prispevka, ki se vsaki državi članici dodeli za izdatke v zvezi z nakupom in posodobitvijo plovil in zrakoplovov, je treba izračunati na podlagi razmerja med spremljanjem in inšpekcijo, ki ju izvajajo taka plovila ter zrakoplovi in njihovo celotno letno dejavnostjo, kot so jo prijavile države članice.
(7)
V skladu s členom 8 Uredbe (ES) št. 391/2007 se projekti, navedeni v programu za nadzor ribištva, izvajajo v skladu s časovnim razporedom, ki ga določa navedeni program.
(8)
Zahtevki za povračilo izdatkov za navedene projekte se predložijo Komisiji v skladu s členom 11 Uredbe (ES) št. 391/2007.
(9)
Ukrepi, predvideni s to odločbo, so v skladu z mnenjem Odbora za ribištvo in ribogojstvo -
SPREJELA NASLEDNJO ODLOČBO:
Člen 1
Predmet
Ta odločba določa finančni prispevek Skupnosti za leto 2007 za izdatke držav članic v letu 2007 pri izvajanju sistemov spremljanja in nadzora, ki se uporabljajo v skupni ribiški politiki, kakor je navedeno v členu 8(a) Uredbe (ES) št. 861/2006. Določa znesek finančnega prispevka Skupnosti za vsako državo članico, stopnjo finančnega prispevka Skupnosti in pogoje za njegovo odobritev.
Člen 2
Nove tehnologije in informacijske mreže
Za izdatke za nakup, namestitev in tehnično pomoč za računalniško opremo in vzpostavitev informacijskih mrež, da se omogoči učinkovita in varna izmenjava podatkov v zvezi z nadzorom in spremljanjem ribolovnih aktivnosti, je finančni prispevek Skupnosti 50 % upravičenih izdatkov v okviru omejitev iz Priloge I.
Člen 3
Avtomatska naprava za določanje položaja
1. Za izdatke za nakup avtomatskih naprav za določanje položaja in njihovo namestitev na ribiških plovilih, tako da lahko center za spremljanje ribištva na daljavo spremlja plovila s sistemom za spremljanje plovil (VMS), je največji finančni prispevek 4 500 EUR na plovilo v okviru omejitev iz Priloge II.
2. V mejah 4 500 EUR iz odstavka 1 je finančni prispevek za prvih 1 500 EUR upravičenega izdatka 100 %.
3. Finančni prispevek za upravičeni izdatek med 1 500 EUR in 4 500 EUR na plovilo znaša največ 50 % takega izdatka.
4. Za upravičenost do prispevka morajo avtomatske naprave za določanje položaja izpolnjevati zahteve iz Uredbe (ES) št. 2244/2003.
Člen 4
Pilotni projekti
Za izdatke za pilotne projekte za nove tehnologije nadzora je finančni prispevek 50 % upravičenih izdatkov v okviru omejitev iz Priloge III.
Člen 5
Usposabljanje
Za izdatke za programe usposabljanja in izmenjav državnih uradnikov, ki so odgovorni za spremljanje in nadzor na področju ribištva, je finančni prispevek 50 % upravičenih izdatkov v okviru omejitev iz Priloge IV.
Člen 6
Ocena izdatkov
Za izdatke za izvajanje sistema ocene izdatkov, ki nastanejo zaradi nadzora skupne ribiške politike, je finančni prispevek Skupnosti 50 % upravičenih izdatkov v okviru omejitev iz Priloge V.
Člen 7
Seminarji in medijski pripomočki
Za izdatke za pobude, vključno s seminarji in medijskimi pripomočki za ozaveščanje ribičev in drugih udeležencev, kot so inšpektorji, državni tožilci in sodniki ter javnost, da se je treba bojevati proti neodgovornemu in nezakonitemu ribolovu ter izvajati pravila skupne ribiške politike, je finančni prispevek 75 % upravičenih izdatkov v okviru omejitev iz Priloge VI.
Člen 8
Ribiška patruljna plovila in zrakoplovi
Za izdatke za nakup in posodobitev plovil in zrakoplovov, ki jih pristojni organi v državah članicah uporabljajo za inšpekcijo in nadzor ribolovne dejavnosti, je finančni prispevek v okviru omejitev iz Priloge VII največ 50 % upravičenih izdatkov držav članic.
Člen 9
Naslovniki
Ta odločba je naslovljena na države članice.
V Bruslju, 7. avgusta 2007

Labels: 18
15
6